Okresná prokuratúra Prešov 
Masarykova 16, 080 97 Prešov 	

Sp. zn. : 2 Pv 683/11/7707	Prešov, 29.2.2012
EEČ : 2-58-138-2012

U Z N E S E N I E

Trestná vec:	obvinený XXXXX  
Prečin:	porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Prešov
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
	v presne nezistený deň, niekedy v polovici mesiaca február 2011 v čase okolo 18.00 hod. až 18.30 hod. v obci XXXXX, okr. XXXXX, vnikol po otvorení neuzamknutej kovovej bráničky na oplotený pozemok rodinného domu č. 247 majiteľa XXXXX, nar. XXXXX, trv. bytom XXXXX kde z neuzamknutej murovanej šopy odcudzil stolový zverák, 1 ks sekery a platovú bandasku o objeme 6 litrov s obsahom hydraulického oleja, čím takto spôsobil pre poškodeného XXXXX škodu na odcudzených veciach vo výške 52,-€.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ XXXXX bolo začaté trestné stíhanie a uznesením sp. zn. XXXXX bolo vznesené obvinenie voči ml. XXXXX, nar. XXXXX, trvale bytom XXXXX XXXXX, pre prečin porušovanie domovej slobody podľa § 194 ods. 1 Trestného zákona na tom skutkovom základe, ako je to uvedené vo výrokovej časti tohto uznesenia. 

	Obvinený ml. XXXXX vyhlásil, že spáchal skutok, za ktorý je trestne stíhaný a svoje konanie oľutoval. Bol poučený v zmysle § 216 ods. 1 Trestného poriadku o podmienkach podmienečného zastavenia trestného stíhania a s týmto postupom aj výslovne súhlasil. 

	Poškodený XXXXX v zápisnici o výsluchu svedka - poškodeného  zo dňa 03.01.2012 uviedol, že odcudzený stolový zverák a sekera mu boli policajtmi vrátené dňa 08.09.2011 a že krádežou plastovej bandasky mu bola spôsobená škoda vo výške 9,-€, ktorú si však od páchateľa neuplatňuje. 

	Správami poskytnutými Úradom práce, soc. vecí a rodiny a Základnou školou v XXXXX, ktorej bol až do ukončenia povinnej desaťročnej dochádzky žiakom, je obvinený ml. XXXXX hodnotený kladne. Bol bezproblémovým žiakom, ktorý sa aktívne zapájal do vyučovacieho procesu, v kolektíve obľúbený. Bol trochu impulzívnejší, ale rešpektoval autority a bol vždy ochotný manuálne pomôcť. A aj keď občas vyvolal hádku či bitku, dalo sa to korigovať dohovorom.		

	Obvinený ml. XXXXX nebol doposiaľ súdne trestaný a hoci bol raz priestupkovo riešený za priestupok proti občianskemu spolunažívaniu podľa § 49 ods. 1 písm. d) zákona SNR č. 372/1990 Zb. o priestupkoch v znení neskorších predpisov, za čo mu bola uložená pokuta vo výške 20,-€, s prihliadnutím na doterajší život obvineného, na spôsob vykonania činu, jeho následky a vek obvineného, považujem toto rozhodnutie za dostačujúce.

	Pri prečine porušovanie domovej slobody podľa § 194 ods. 1 Trestného zákona je možné uložiť trest odňatia slobody až na dva roky.   

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby podmienečne zastaviť trestné stíhanie, ak 

a/   vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľné, 

b/  nahradil škodu, ak bola činom spôsobená, alebo s poškodeným o jej náhrade uzavrel do hodu alebo urobil iné potrebné opatrenia na jej náhradu, a

c/  vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.   

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

	Vzhľadom k uvedeným skutočnostiam boli splnené všetky podmienky obsiahnuté v    § 216 ods. 1 Trestného poriadku a preto som rozhodol tak, ako je to uvedené vo výroku tohto uznesenia, trestné stíhanie vedené proti obvinenému ml. XXXXX som podmienečne zastavil so skúšobnou dobou na 12 (dvanásť) mesiacov.

	Podľa § 217 ods. 1 Trestného poriadku upozorňujem obvineného na to, že ak v priebehu skúšobnej doby nebude viesť riadny život, rozhodnem a to v prípade ešte aj počas skúšobnej doby, že v trestnom stíhaní sa bude pokračovať. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Soták
prokurátor